google/wiki40b huggingface dataset:
Brachysiderus goyanus

Utseende

En middelsstor (ca. 24 millimeter), kraftig, rødbrun, blank hornbille. Hannene har to korte, skovlformede horn i pannen, disse mangler hos hunnene. Pronotum hos hannen har to små knøler i midten foran, men ingen grop. Hode og pronotum er fint og ganske tett punkterte. Dekkvingene er tett, knapt radvis punkterte. Leggen på forbeinet har fire tenner.

Utbredelse

Arten finnes i Brasil.
Nederlands friluftsmuseum

Museumshistorie

Museet ble etablert i 1912 og ligger i et parklandskap nær Arnhem.  Museumsparken er på 44 hektar og har bygninger fra ulike steder og flere historiske perioder.  
I 1987 foreslo regjeringen i Nederland å nedlegge museet, men i solidaritet med museet strømmet publikum til for å se utstillingene før de lukket for godt. Museet fikk da tillatelse til å holde åpent etter en uventet suksess, og fikk større grad av selvstyre.  
Museet har også en samling av drakter og drakttilbehør. Nye utstillinger ble laget i 1999 - 2000. I 2005 vant museet prise Årets museum i Europa.

Aktiviteter

På museumsområdet foregår det demonstrasjoner av håndverkstradisjoner m.m., bl.a. papirproduksjon, lindyrking, ølbrygging. Produktene selges i museumsbutikken.

Gamle trikker

Museet fikk anlagt et trikkespor i 1996, og dette er 1750 m langt, og trafikkeres av trikker fra Amsterdam, Arnhem, Rotterdam og Haag. Museets stoltehet er en rekonstruksjon av en Arnhem trikk fra 
1929, en GETA 76, som ble bygd nær museet.

Forskning

Museet gjør stadig nye undersøkelser omkring sine bygninger, og har et stort arkiv som i mange ulike medier dokumenterer folkeliv i Nederland.
Nukleokosmokronologi

Nukleokosmokronologi eller bare kosmokronologi er en relativt ny teknikk for å estimere tidsskalaer for astrofysiske objekter og begivenheter. Teknikken gjør bruk av radioaktive isotoper på en måte som ligner mye på bruken av karbondatering i arkeologiske prøver, men det måles i stedet typisk på grunnstoffene uran og thorium.
Nukleokosmokronologi har med hell blitt brukt for å bestemme blant annet solens alder (4.57±0.02 milliarder år) og alderen til Melkeveiens tynne skive (8,3±1.8 milliarder år). Metoden har også blitt brukt for å estimere selve Melkeveiens alder, noe som har funnet sted under et nylig studie av stjernen CS31082-001 som befinner seg i Melkeveiens galaktiske halo.
Faktorer som begrenser metodens presisjon inkluderer dårlig kvalitet på observasjoner av svakt lysende stjerner og usikkerhet om den opprinnelige mengden grunnstoffer som blir produsert ved den såkalte r-prosessen, som menes å foregå i supernovaer og å være den prosessen som produserer omtrent halvparten av de nøytronrike atomkjernene som er tyngre enn jern.
Nettball under Stillehavslekene 1991

Nettball under Stillehavslekene  1991. Nettball var en av flere sporter som var med i de niende stillehavslekene som ble arrangert i Port Moresby i Papua Ny-Guinea i perioden 7. til 21. september 1991. Det var sjuende gangen som nettball var med på programmet under stillehavslekene. Det var kun en turnering for kvinner.
Fuyuan (Jiamusi)

Fuyuan (kinesisk: 抚远县; pinyin: Fǔyuǎn Xiàn) er et fylke i provinsen Heilongjiang i Folkerepublikken Kina. Det ligger i byprefekturet Jiamusi.
Befolkningen var på ca 110 000 innbyggere i 2010, opp fra 70 497 innbyggere i 1999.
Øst i fylket, der elven Heilongjiang og Ussuri møtes, ligger øya Heixiazi Dao. Den vestlige delen av denne øya ble i oktober 2008 tilerkjent Kina og gitt tilbake av Russland.

Kulturminner

Mangjitazhans gamle by (Mangjitazhan gucheng, 莽吉塔站故城) fra Mingdynastiets tid ble i 2006 tilføyd Folkerepublikken Kinas liste over kulturminner.
Lucanus kraatzi

Kjennetegn

En stor (hannen 35-66 millimeter), mørkbrun hjortebille. Hannen har lange, krumme kjever, disse har en stor, innovervendt tann litt utenfor midten, forøvrig med fine tenner på innersiden i nesten hele lengden. De knebøyde antennene har vanligvis en fire-leddet vifte . Bakhodet har skrå tverrkjøler på sidene, disse gjør at hodet utvider seg bak øynene og blir påfallende bredt. Beina er mer eller mindre mørkrødlige.

Utbredelse

Arten er utbredt i det sørlige Kina (Yunnan), Tibet og det nordlige Vietnam.
Nord-Norges Skogsmannsforbund

Nord-Norges Skogsmannsforbund ble stiftet i Tromsø 19. mars 1912. Hensikten var å samle skogfaglig personale i nord for faglige sammenkomster og «hygge» for medlemmene. På stiftelsesmøte deltok 38 personer i et omfattende fagprogram. Initiativtaker var skoginspektøren for Nord-Norge, Einar E. Nilsen, (Mo i Rana). Einar E. Nilsen ble også forbundets første formann, et verv han hadde i mange år. Fagfolk fra ulike steder har stilt opp på arrangementene i regi av Skogsmannsforbundet.
Første årsmøte etter 1912 ble holdt i 1919 på Storjord i Saltdal. Da møtte 36, og medlemstallet var da kommet opp i 70. Møtet og befaringene er beskrevet grundig over 40 sider i «Tidsskrift for Skogbruk», nr 11-12 i 1919.
Siden den gang har «årsmøtene/stevnene» vært holdt med tre års mellomrom, avbrutt av krigen 1940-45. Første årsmøte etter 2.verdenskrig var i 1957 i Målselv.
Nord-Norges Skogsmannsforbund gav ut bokverket "Skogbruk i Nord-Norge-streiftog gjennom- historien" i 1987 . Hovedforfatter er Arvid Sveli . Antall sider 504. Dette bokverket kom ut på nytt i 1990, og er svært godt illustrert med tegninger, tabeller og fotoer.
I 2008 ble årsmøtet avviklet, 19-21. august, på Storjord i Saltdal. Skogfolk fra Sør-Helgeland i sør til Vadsø i nord var da samlet. Sentral i dette arrangementet var "Kystskogmeldinga" som nå går til Stortinget. Ellers var det en omfattende befaringsdag i Saltdal med et allsidig fagprogram for 80 deltakere. Siste samlingsdagen (torsdag) var det innspill om skogvern og skogindustrien, avsetning av skogsvirke, årsmøteforhandlinger og CO2 bindingen i de nord-norske skoger.
Diplomen "Nord-Norges Skogsmann" ble utdelt under festmiddagen for første gang ved dette årsmøtet i 2008 til 14 personer fra landsdelen.
Nytt styre ble etter valgene lagt til Finnmark fylke. !00- årsmarkeringen ble foretatt i august 2012 på Pasvik Folkehøgskole med godt frammøte.
Jubileumboka " I tjeneste for skogen" ble presentert av redaktøren Ørnulf Kibsgaard. Boka er på 208 sider med mye interessant stoff og gode bilder.
Årsmøte 2015 med befaringer var lagt til Trondenes Folkehøgskole, Harstad. Styret under ledelse av fylkesskogsjefen i Troms, Terje Dahl, hadde laget et omfattende program som det sto respekt av. Befaringsdagen var lagt til Kvæfjord med mange interessante fagstopp. Været var det aller beste under hele arrangementet.
Mange aktuelle resolusjoner om godt skogbruk ble vedtatt. Ny styreleder etter årsmøtet i Harstad i 2015 er Halle Heggli, Hattfjelldal.
The Battle of Olympus

Handling

Orpheus, som bor i Arcadias skoger i det midtre Hellas, får vite at kjæresten hans, Helene, er bitt av en giftig slange og tatt med ned til underverdenen, og det er opp til ham å redde henne. Handlingen i spillet deler flere trekk med gresk mytologi, og skjebnen til Orfeus og Eurydike. Eventyrene som Orpheus må igjennom ligner veldig på de som Herakles og Perseus må igjennom i sine eventyr i de greske historiebøkene.

Geografi

Spillets geografi tar ganske nøye for seg beliggenheter til realistiske steder og byer som lå på de punkter som er avmerket på spillets in-game kart, som for eksempel landsbyen Elis, hvor Helene kommer fra, lå i Arkadia-området i Hellas før, men er nå kun et minne. De åtte områdene i spillet man kan besøke er Arkadia, Attika, Argolida, Peloponnes, Lakonia, Kreta, Frygia og tilslutt Phthia, et kaldt fjellområde som ligger nord i Thessalia-området.

Mytologi

Hele spillet er basert på den greske mytologien og helten har mulighet til å besøke gudene Zeus, Athene, Hermes, Apollon, Poseidon, Ares, Artemis, og til slutt guden Hades, som skal beseires i nærkamp. Både Hydra, Minotauros, Talos, Medusa og mange andre greske mytologiske skapninger skaper en innholdsrik spillverden.
Hove Tri

Hove Tri er en triatlon-konkurranse arrangert av triatlonklubben Arendal Triathlon, og avholdes på Hove på Tromøy. Konkurransen er Norges nest største årlige triatlon-konkurranse, kun Oslo Triathlon er større i Norge, med sine 1 200 plasser.

Historikk

Den første Hove Tri-konkurransen ble holdt i 2009 med 276 deltakere. I 2011 ble taket satt til 1000 deltakere, og plassene ble revet bort på 12 timer. Plassene for 2013 ble tildelt ut i løpet av 52 minutter, kortløypa tok kun 27 minutter å få tildelt alle plassene.
Globen tunnelbanestasjon

Globen tunnelbanestasjon er en stasjon på T-bane 1 (grønn linje) i bydelen Johanneshov i Söderort i Stockholm kommune. Det finnes en plattform for tunnelbanen og en for Tvärbanan.
Stasjonen ble åpnet 9. september 1951 med navnet Slakthuset. 19. november 1958 ble navnet endret til Isstadion og 20. august 1989 til Globen. På slutten av 1980-årene ble stasjonen ombygd og modernisert i forbindelse med byggingen av arenaen Globen.
Wadi El Natrun

Funn av fossiler

Området er kjent som et av de best kjente stedene som inneholder et stort antall fossiler fra store forhistoriske dyr i Egypt, og ble dokumentert kjent for dette på 100-tallet e.Kr., men antagelig langt tidligere.

Saint-Exupéry

Miljøet til Wadi El Natrun har blitt identifisert med det sannsynlige stedet hvor flyet til den franske flyveren Antoine de Saint-Exupéry krasjet den 30. desember 1935. Etter å ha mirakuløst overlevd krasjet holdt Saint-Exupéry og hans mekaniker nesten på å dø av tørst før de ble reddet av en nomade. Saint-Exupéry dokumenterte sin erfaring i boken Terre des hommes (1939), oversatt som Sand, vind og stjerner av Andreas Hoell i 1952. Hendelsen er antatt å ha inspirert hans mesterverk, Le Petit Prince (1943), norsk tittel Den lille prinsen (1962), oversatt av Inger Hagerup.
Alvin Plantinga

Bakgrunn

Alvin Plantinga er sønn av filosofen Cornelius A. Plantinga og hans hustru Lettie Bossenbroek, som begge kom fra kalvinistisk kirkebakgrunn fra Nederland. Som barn tilbrakte han ofte somrene hos besteforeldrene Bossenbroek, som hadde et gårdsbruk mellom Waupun og Alto i Wisconsin.
Han begynte på sine høyere studier ved Harvard University, men gikk etter ett år over til Calvin College i Grand Rapids i Michigan for å studere filosofi under William Harry Jellema og Henry Stob. Dessuten fulgte han undervisning i psykologi, undervist av faren. I 1953 forlot han Calvin College for å studere ved University of Michigan. Der lærte han under filosofen William K. Frankena. 
I 1955 giftet han seg med Kathleen DeBoer, og de fikk fire barn. Med henne delte han sin begeistring for fjellbestigning og fjellene.

Filosof

Alvin Plantinga har særlig viet seg til religionsfilosofi, metafysikk og erkjennelsesteori. 
Innen religionsfilosofien har han blant annet konstruert en moderne variant av det ontologiske gudsbevis. Han er også kjent som en lederskikkelse innen den såkalte reformerte epistemologien. Stor oppmerksomhet fikk Plantingas artikkel om den frie viljes forsvar, som behandler det logiske problemet med ondskapen og Guds eksistens. 
Plantinga var medlem i International Society for Complexity, Information and Design som går inn for intelligent design  og har holdt foredrag ved flere konferanser om intelligent design. 
Alvin Plantinga har analysert den britiske biologen Richard Dawkins' bok The God Delusion og mener blant annet at «The God Delusion is full of bluster and bombast, but it really doesn't give even the slightest reason for thinking belief in God mistaken, let alone a ’delusion’.»
Idactus

Utseende

Middelsstore trebukker med lange antenner (gjerne betydelig lengre enn kroppen). På farge er de gjerne lyst grå- eller brunaktige med svarte flekker.

Utbredelse

Slekten er utbredt i Afrika inkludert Madagaskar. Dessuten forekommer det én art i det vestlige Asia øst til Iran.
Unbroken

Unbroken er Demi Lovatos tredje studioalbum, og det ble utgitt 20. september 2011. Demi Lovato begynte med låtskriving og innspilling av dette albumet så tidlig som i juli 2010. Sent i 2010 stoppet arbeidet med albumet opp på grunn av Demi Lovatos rehabilitering for spiseforstyrrelser og emosjonelle vansker. Produksjonen fortsatte i april 2011. Demi Lovato har beskrevet albumet som mer voksent, med inspirasjon fra både Rihanna og Keri Hilson.
Lyngprydvikler

Utseende

En ganske stor (vingespenn 17-25 millimeter) vikler, den største av de norske prydviklerne. Forvingen er rødbrun med hvite tegninger som har sølvfarget kjerne (hvite streker med sølvfarget midtstripe). Bakvingen er lyst gråbrun. Arten er ganske lett å kjenne på størrelsen og de kontrastrike tegningene.

Levevis

Larvene lever på røsslyng (Calluna vulgaris), krekling (Empetrum spp.) og tranebær (Vaccinium oxycoccus). De voksne viklerne flyr om ettermiddagen og kvelden i juni-august, på lyngheier og myrer.

Utbredelse

Arten er utbredt i Europa unntatt i de sørøstlige delene, og også i det nordlige Asia og Nord-Amerika. Den finnes der det vokser lyng over hele Norge.
Hasfjorden

Hasfjorden (nordsamisk: Áknovuotna) er en fjord på Sørøya i Hasvik kommune i Finnmark. Fjorden strekker seg 6,3 kilometer nordover til Hasfjordbotn i enden av fjorden.
Fjorden har innløp mellom Hasfjordneset i vest og Taborshamnneset i øst. Fjorden ligger like øst for selve Hasvik. Storøya er en 2,3 km lang øy på vestsiden av fjorden. Her ligger også et par gårdsbruk som Elnheim og Hofset. Det meste av fjorden er grunnere enn 30 meter, men ytterst i fjorden går bunnen ned mot 70 meter.
Løs på tråden

Innhold

Programmet tok opp ulike tema til uhøytidelig debatt og gjestene hadde frie tøyler til å si hva de mente. Hvert program inneholdt også musikalske og humoristiske innslag. Seerne hadde i tillegg mulighet til å ringe inn.
I det første programmet var det utroskap og homofili som ble debatert. Gjestene var Cupido-redaktør Anne Lise Hammer, Frps Jan Erik Fåne, den homoseksuelle levemannen og revyartisten Dag von der Lippe, samt KrFs Valgerd Svarstad Haugland.

Sendinger

Programmet ble i starten sendt på lørdager kl 22:30, men fra 12. juni og til august ble det sendt både på fredager og lørdager. Fra høsten av gikk de atter tilbake til en sending per uke.

YouTube-fenomenet "Kick the burger"

En scene fra programmet fikk en viss oppmerksomhet på internett og i mediene i 2008 grunnet et klipp som ble lagt ut på YouTube. Klippet het «kick the burger» og viser Otnes som i studioet forsøker å instruere en ung Mads Ousdal til å sparke ned en hamburger som er festet på en stokk. Klippets særpreg ligger i Otnes forsøk på å snakke på amerikansk «rap-språk». Klippet oppnådde en viss kultstatus på youtube. Klippet har per 2016 blitt sett av over 270 000 personer.
Bronkodilatator

Bronkodilatatorer er en samlebetegnelse på medikamenter som alle påvirker luftveiene slik at disse utvider seg og/eller holdes så åpne som mulig. Det finnes i hovedsak tre hovedgrupper bronkodilatorer, nærmere bestemt beta-agonister, acetyl-kolin antagonister og glukokortikoider.
Landmålerkjede

Landmålerkjede eller Gunters kjede er en måleinnretning som ble benyttet under landmåling. Det ble oppfunnet og intodusert i 1620 av den engelske geistelige matematiker Edmund Gunter (1581–1626) lenge før en oppfant teodolitten og andre mer sofistikerte instrumenter. Gunters kjede gjorde det mulig å lage mer nøyaktige kart både for juridiske og kommersielle formål.

Beskrivelse

Kjedet består av 100 identiske ledd. Hver tiende lenke er merket med en messingring for å lette bruken. Hver lenke er 7.92 tommer (20,12 cm) lang og 10 ledd danner dermed noe mindre enn 6 fot 8 tommer (20,12 m). Den fulle lengeden blir 66 fot (20,12 m).
Gunters kjede synes å danne en kobling mellom to målesystemer; det tradisjonelle engelske systemet basert på tallet 4 og det da nylig introduserte desimalsystemet med 10 som grunntall. Siden en acre måler ti «kvadratkjeder» i Gunters system, kunne hele landmålingen foregå basert på hele antall kjeder og ledd. Deretter kunne en enkelt konvertere til acres ved divisjon med 10.

Metode

Når en skal måle opp et område ved bruk av landmålerkjede bestemmer en først hjørnene, og deretter måles distansen mellom to og to punkt i antall kjeder og ledd. Til hjelp har landmåleren en assistent. En stikke blir satt opp i det fjerne punktet og landmåleren i utgangspunktet. Han dirigerer deretter assistenten slik at denne legger ut kjedet rett mot målet. En setter en pinne i bakken og prosessen gjentas. Til slutt teller en opp antall kjedelengder og ledd.  
Prosessen gjentas for de øvrige punktene. En må også måle diagonalene slik at en oppnår en triangulering. Da kan man tegne opp et kart i en passende målestokk. Resultatet er nøyaktig med enkle metoder. Metoden egner seg imidlertid dårlig der hvor høydeforskjellene er store, eller det er større områder med vann. Der hvor det var en utpreget helling i terrenget forsøkte en å utligne dette ved å løfte den ene enden av kjedet for å få det mest mulig horisontalt.

Lengdeenhet

Selv om kjedet senere ble erstattet med et bånd i stål, beholdt en måleenhet «en kjedelengde» som var 66 fot eller 100 ledd. 
Denne måleenheten finnes fortsatt som en stedsangivelse ved British Rail og i enkelte deler av Australia og Amerika. For eksempel brukes kjedeenheten i matrikkelkart for å holde samsvar med en over to hundre år gammel database. 
Andre lenkelengder har også vært benyttet som 8,928 tommer (ca 0,227 m) i Skottland og 10,08 tommer (ca 0,256 m) i Irland.
I Amerika har en også brukt lignende systemer som Ramdens hvor kjedet også består av 100 ledd, men nå med en lengde på 1 fot (0,3048 m). Et enda mindre brukt system er Rathborn system, som også er fra det 17. århundre. 
Lengden av en cricketbane er nøyaktig én kjede (22 yards).
Bocholt

Historie

Bocholt ble først nevnt i skriftlige kilder i 779, da Karl den store vant et slag mot sakserne i nærheten. Bosetningen er sannsynligvis mye eldre enn dette. Biskop Dietrich III von Isenburg fra Münster ga Bocholt byrettigheter i 1222.
På 1400-tallet blomstret byen. Gravøren Israhel van Meckenem levde og arbeidet i her.
Metallurg Magnitogorsk

Metallurg Magnitogorsk (russisk: Металлург Магнитогорск) er en profesjonell russisk ishockeyklubb i Magnitogorsk.
Laget spilte tidligere i den Russlands superliga i ishockey, men har siden sesongen 2008/2009 spilt i KHL. Klubben ble stiftet i 1950, og rykket opp til Russlands høyeste serie i 1992. 
Metallurg vant det russiske mesterskapet i ishockey i 1999, 2001, 2007, 2014 og 2016.
Republikken Jemtland

Republikken Jemtland, eller mer fullstendig: De forente republikkene Jemtland, Herjedalen og Ravund. er et humoristisk kultur- og markedsføringsprojekt fra 1963 som i all hovedsak bygger på initiativ av Yngve Gamlin som utropte seg til den første presidenten. Republikken har både historiske og regionalpolitiske innslag.
Republikkens egenart manifesteres i et eget flagg, i språket jemtsk og i musikkfestivalen Storsjöyran, da presidenten (for tiden Ewert Ljusberg) forestår, samt Jemtlands Republikanske Armé, JRA, som er en parodi på IRA. Presidenten har utnevnt et ministerium, hvor jemtar og härjedalinger som har utmerket seg har fått poster; eksempler er Bodil Malmsten, Kim Anderzon, Rolf Lassgård og Kjell Albin Abrahamson. 
Inledningsvis var bevegelsen en protest mot den herskende politiken på 1950- og 1960-tallet, som ble ansett for å ha ledet til Jämtland lens avfolkning.
Interprosesskommunikasjon

Interprosesskommunikasjon (IPK) er innen informatikk deling av data mellom flere og vanligvis spesialiserte prosesser ved å bruke kommunikasjonsprotokoller. Programmer som bruker IPK er typisk kategorisert som klienter og tjenere, hvor klienter ber om data og tjeneren responderer på klientforespørsler. Mange applikasjoner er både klienter og servere, som vi ser i distribuert databehandling. Metoder for å oppnå IPK er delt i kategorier som baserer seg på programvarekrav, slik krav til som algoritmisk effektivitet og modularitet, og systemkrav som nettverksbåndbredde og latens.
Westlothiana

Funnet

Typeeksemplaret av Westlothiana lizziae («firfislen fra West Lothian») ble oppdaget i et steinbrudd i Bathgate i Skottland i 1987, og gitt navn etter distriktet (West Lothian). Det lille skjelettet er fra et dyr på omtrent 20 cm lengde med både amfibietrekk og krypdyrtrekk. Denne blandingen av trekk har gjort at Westlothiana vekselvis har blitt plassert som en panserpadde, en reptilomorf (krypdyrenes nærmeste slektninger blant panserpaddene), et urreptiler eller noe midt i mellom.  Enkelte foretrekker å plassere dyret som søstergruppe til amniotene eller som en «basal amniot» (dvs. det første dyret som la virkelige egg med skall).

Bygning og levevis

Westlothiana liknet en kortbein firfisle eller en slank salamander og levde i det som den gang var en kullsump for 350 millioner år siden. Der den ble funnet levde den trolig i et område ved en sjø, hvor den krøp rundt i underskogen på jakt etter insekter, edderkoppdyr og andre smådyr. Hodeskallen var av anapsid type, uten åpninger i hodeskallen bak øyet, og med åpning for et pinealøye i skalletaket. Sammen med Casineria, et annet "manglende mellomledd" fra Skottland, er den en av de aller minste krypdyrliknende amfibier som er kjent. Et voksent dyr var ikke mer enn 20 cm langt. Den beskjedne størrelsen har gjort Westlothiana til et nøkkelfossil i jakten på de første amniotene, siden amniote egg er antatt å ha utviklet seg hos svært små arter.
Skjelettet viser en underlig blanding av bygningstrekk fra panserpadder og urreptiler. Typiske amfibie-trekk er flate pterygoider (to utløpere av kilebeinet som stikker ned i svelget), små bein og neuralbuer som er vokst sammen med pleurocentrum i ryggraden. Typiske trekk som knytter den til urreptilene omfatter blant annet stort issebein, tenner uten labyrinthodont emalje, kort humerus i forhold til femur, ankelbein som ikke er sammenvokste og en ryggrad der intercentra dominerer.
Ruta & al. (2003) har tolket den lange kroppen og de små beina som en mulig tilpasning til å grave, tilsvarende den man kan se hos moderne skinker.
Mimillaena

Levevis

Larvene inne i små greiner og kvister.

Utbredelse

Artene lever på Ny-Caledonia.
Gruveulykke

Gruveulykke er en ulykke som forekommer ved utvinning av kull eller mineraler i en gruve. Tusener av gruvearbeidere dør i gruveulykker årlig, flest i u-land, spesielt Kina.
Gruveulykke kan ha mange årsaker slik som lekkasje av giftig gass slik som hydrogensulfid eller eksplosiv naturgass spesielt damp eller metan, støveksplosjoner, gruvekollaps stopes, gruvedrift-indusert jordskjelv, flom eller mekanisk pga. feilbruk eller feilfunksjon på gruveutstyr.
Fotball under Asialekene 1951

Fotball under Asialekene 1951. Det var seks lag som deltok i fotball-turneringen under Asialekene 1951 i New Delhi. Turneringen ble spilt i cupform og avviklet i perioden 5. til 11. mars. Kampene var kun 60 minutter istedenfor 90.
Tishrin-demningen

Tishrin-demningen er en demning med vannkraftverk i Eufrat-vassdraget i Syria. Installert total vannkrafteffekt er 630 MW, fordelt på 3 turbiner. Det stod ferdig utbygd i 1999, etter åtte års byggearbeider. Årsproduksjonen er inntil 1,6 TWh.
Det er 3 demninger på Eufrat i Syria. I rekkefølge ovenfra er de: Tishrin-demningen (630 MW), Tabaqah-demningen (800 MW) og Baathdemningen (81 MW).
Galsoft Linux

Galsoft Linux er en Linux-distribusjon som kan installeres fra DVD eller minnepinne. Den er basert på Lubuntu. Distribusjonen er spesielt beregnet på datamaskiner med begrensede ressurser.
Første versjon ble lansert 28. juli 2006. Siste versjon var 12.10, som ble lansert 18. oktober 2012.